Jenni Rope | Haastattelut | Finnish Design Shop
Jenni Rope, s. 1977, on Helsingissä asuva kuvataiteilija, jonka maalaukselliset ja värikkäät kuosit koristavat Marimekon syys-talvimalliston juhlamekkoja. Jututimme Ropea ja kysyimme mekkojen kuvittajan kuulumisia.
Haastattelu 17. lokakuuta 2011
Hei Jenni! Mitä kuuluu?
– Oikein hyvää! Olen saanut varattua syksyllä enemmän aikaa maalaamiselle, ja olen tyytyväinen, kun työt näyttävät löytäneen uuden uoman.
– Olen kuvataiteilija. Työskentelen muun muassa maalaten, piirtäen sekä tehden animaatioita, kuvituksia, printtisuunnittelua ja taidekirjoja. Olen myös perustanut Napa Books -kustantamon ja Napa Gallerian Helsinkiin.
Olet suunnitellut kaksi hienoa kuosia Marimekon syys-talvimallistoon. Miten yhteistyö sai alkunsa?
– Olimme ideoineet yhteistyötä, mutta selkeää suuntaa ei heti löytynyt. Sitten Marimekon suunnittelija Noora Niinikoski tuli käymään työhuoneelleni ja näki sillä hetkellä työn alla olleita maalauksiani. Noora sai mahtavan idean: maalauksiani voisi käyttää kankaissa, jos ne vain painettaisiin digitaalitekniikalla – maalausten värikkyys kun vaatisi erikoistekniikkaa. Tein Nooralle useita kollaasiehdotuksia, joissa yhdistelin maalauksiani eri tavoin. Suunnittelimme alusta alkaen tekevämme printtiä mekkoihin, ja kuvioita muokattiinkin moneen otteeseen mekkojen mittasuhteita silmälläpitäen.
Marimekolle suunniteltu maalauksellinen Tilkku-kuosi hehkuu Noora Niinikosken Tilma-mekossa
Etenkin Tilkku-kuosi näyttää kuin kankaaseen maalatulta. Olitko kankaiden tuotantoprosessissa mukana ja oliko siinä haasteita?
– Tosiaan – pensselin jälki toimii printattuna kankaalle! Ja Nooran valitsemat sametti- ja silkkikankaat toimivat hienosti värien kanssa. Painoteknisesti työssä oli minulle paljon uusia asioita, mutta nautin kyllä haasteista ja uuden oppimisesta.
Jatkuuko yhteistyö Marimekon kanssa?
– Jatkuu! Ensi vuoden syksyllä voi nähdä uusia printtejäni sekä sisustus- että vaatemallistoissa.
Pyörität Napa Books -kustantamoa. Mitä kaikkea valikoimiin kuuluu?
– Napa julkaisee kirjoja yhteistyössä suomalaisten nuorten kuvataiteilijoiden ja kuvittajien kanssa. Teen kirjan, jos minusta tuntuu, että kyseisellä taiteilijalla on jotain annettavaa nimenomaan kirjaformaatissa. Lisäksi julkaisemme flipbookeja eli pieniä animaatiokirjoja. Seuraavaksi Napalta on tulossa joulukuussa tämänvuotisen flipbook-kilpailun voittajatyö. Ensi vuoden alussa taas julkaistaan Maija Luutosen töitä kokoava kirja, ja keväällä uusi kirja Pauliina Mäkelältä. Kaikki nuoria kotimaisia lahjakkuuksia!
Mitä kuuluu Napa Gallerialle?
– Alkuvuodesta 2010 kyllästyin pyörittämään galleriaa yksin, joten kokosin joukon kuvataiteilijoita ja kuraattori- ja näyttelypedakogiopiskelijoita, joiden kanssa perustimme galleriayhdistyksen. Siihen kuuluu tällä hetkellä kymmenisen ydinhenkilöä. Galleria sijaitsee Helsingissä Eerikinkadulla, ja näyttelyt vaihtuvat kuukausittain. Esillä on taidetta laidasta laitaan: valokuvaa, kuvitusta, maalausta, veistoksia, graffitia ja installaatioita.
Mistä sinulla riittää aikaa ja energiaa kaikkeen?
– En kai vaan osaa olla tekemättä! Välillä yritän pysähtyä laittamaan asioita tärkeysjärjestykseen, sekin on tärkeää. Mutta erityyppisistä projekteista toiseen hypätessä näkee jutut selkeämmin, työt ruokkivat toisiaan.
Onko omaehtoinen tekeminen tietoinen valinta?
– Ryhdyin tekemään omakustannelehtiä 1990-luvun alussa isäni työpaikan kopiokoneella. Nykyään ajattelen jokaista kirjaa ikään kuin omana taideteoksenaan – ehkä siksi niiden julkaiseminen tuntuu minusta välttämättömältä, samalla tavalla kuin uuden maalauksen aloittaminen.
The Pit -maalaus vuodelta 2010
Onko sinulla suosikkisuunnittelijoita tai -taiteilijoita?
– Viime aikoina olen fanittanut maalareita, kuten Misaki Kawaita ja Allison Schulnikia. Ja suomalaisista mainittakoon Oiva Toikka, jos lintuja ei lasketa.
Mistä saat ideat kuvituksiin ja maalauksiin?
– Ideat voivat tulla mistä vaan. Pitää vain kääntää aivot sellaiselle taajuudelle, että haluaa nähdä ne asiat ihan arkisissakin jutuissa.
Kuvituksiasi on nähty niin bussipysäkeillä kuin keittiöliinoissakin. Onko sinulla suosikkimediaa?
– Ei, erilaisia kokoja ja materiaaleja on mielenkiintoista kokeilla.
Silkkipainotyö Berliiniläiseen Bongout-galleriaan
Marraskuun lopulla aukeaa oma näyttelysi AMA Galleriassa Helsingissä. Millaisia töitä siellä nähdään?
– Isompia maalauksia on tulossa. Ja uusi animaatio.
– Galleriakierroksia, elokuvia, keikkoja, astangajoogaa ja ensi kesänä toivottavasti myös melontaa.
Anna loppuun joku menovinkki kotikaupunkiisi, syksyiseen Helsinkiin.
– Suosittelen Kino Engeliä ja Orionia, Helsingin viimeisiä ihania elokuvateattereita! Onneksi niissä voi nähdä vielä hyviä elokuvia.
Jenni Rope (s. 1977) on todellinen taiteen moniosaaja. Opiskeltuaan maalausta ja graafista suunnittelua Helsingissä sekä animaatiota Lontoossa, hän valmistui Taideteollisesta korkeakoulusta vuonna 2002.
Kuvataiteilijana ja kuvittajana kenties parhaiten tunnettu Rope on myös ollut mukana perustamassa Napa Books -kustantamoa ja Helsingissä sijaitsevaa Napa Galleriaa. Rope on kuratoinut ja suunnitellut Napa-kirjoja ja -ryhmänäyttelyitä omien kuvitustöidensä ohella. Lisäksi hän on myös tehnyt useita levynkansia ja animaatiovideoita sekä pitänyt yksityisnäyttelyitä ympäri maailmaa. Useimmiten Rope työskentelee lyijykynällä tai musteella, mutta ehdottomana lempitekniikkanaan hän pitää paperia ja saksia.
Marimekolle Jenni Rope on suunnitellut kaksi värikästä printtiä -Tilkun ja Luolan -, joita Noora Niinikoski on käyttänyt upeassa talvikokoelmassaan.